
Tähe tn 3 katastriüksuse sihtotstarbe muutmine
1. Asjaolud ja menetluse käik
Narva Linnavolikogu 24.05.2007. a. otsusega nr 227 kehtestati Tähe tn 5 ja selle lähiala detailplaneering, mis nägi ette planeeritava maa-ala kruntideks jagamise ning neile sihtotstarbe määramise, sealhulgas moodustatavale krundile aadressiga Tähe tn 3  elamumaa sihtotstarve 100%.

Tartu Maakohtu kinnistusosakonna andmetel on Tähe tn 3 kinnistu (katastritunnus 51104:004:0194, registriosa nr 40009) omanik OÜ Sirenadi ehitus (registrikood 12136220, uus ärinimi osaühing Rober ehitus), kelle juhatuse liige Marian Erikson esitas 09.05.2016. a. Narva Linnavalitsuse Arhitektuuri- ja Linnaplaneerimise Ametile avalduse viia katastriüksuse (51104:004:0194) sihtotstarve detailplaneeringuga vastavusse.
2. Õiguslikud alused
2.1 Maakatastriseaduse § 18 lõike 2 kohaselt määrab planeerimisseaduses sätestatud detailplaneeringu koostamise kohustuse korral kohalik omavalitsus katastriüksuse sihtotstarbe detailplaneeringu alusel;

2.2 Vabariigi Valitsuse 23.10.2008 määruse nr 155 „Katastriüksuse sihtotstarvete liigid ja nende määramise kord” § 4 punkti 2 kohaselt määratakse sihtotstarve detailplaneeringu koostamise kohustuse korral kehtestatud detailplaneeringu alusel;
2.3 Vabariigi Valitsuse 23.10.2008 määruse nr 155 „Katastriüksuse sihtotstarvete liigid ja nende määramise kord” § 2 lõige 1 sätestab, et  kohalik omavalitsus määrab või muudab sihtotstarbe kinnisasja omaniku taotluse alusel;

2.4 Narva Linnavolikogu 24.05.2007. a. otsus nr 227 „Tähe tn 5 ja selle lähiala detailplaneeringu kehtestamine“;
2.5
Narva Linna ehitusmääruse §3 lõike 3 alusel annab Linnavalitsus linnavalitsuse poolt määratud Narva linna Ametiasutuse ettepanekul seaduses sätestatud juhtudel loa detailplaneeringut koostamata hoone ehitusprojekti koostamiseks, krundi sihtotstarbe muutmiseks, mitmete hoonetega hoonestatud krundi jaotamiseks nende hoonete omanike vahel mitmeks krundiks.
3. Otsus
Muuta vastavalt kehtestatud detailplaneeringule ja omaniku avaldusele Tähe tn 3 katastriüksusele (katastritunnus 51104:004:0194) määratud ärimaa sihtotstarve elamumaaks (001; E) 100%.
4. Rakendussätted
4.1 Kohustada Narva Linnavalitsuse Arhitektuuri- ja Linnaplaneerimise Ametit teha korraldus teatavaks Maa-Ameti Ida-Viru katastribüroole ja osaühingule Rober ehitus.
4.2 Korraldus jõustub teatavakstegemisest.
4.3 Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebus Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

